**Βrain drain: Η μετανάστευση των νέων στο εξωτερικό**

Την τελευταία δεκαετία έχει αυξηθεί σηµαντικά ο αριθµός των νέων, κυρίως πτυχιούχων, που αναζητούν καλύτερες συνθήκες ζωής και εργασίας σε χώρες του εξωτερικού.

# Ερώτηµα 1ο:Τα αίτια του φαινομένου

* Η ανεργία και η οικονοµική κρίση που βιώνουν σε µεγάλο βαθµό. Η αδυναµία των νέων να βρουν εργασία, η υποαπασχόληση, οι χαµηλοί µισθοί, που είναι δυσανάλογοι των προσόντων τους, και οι διάφορες µορφές ελαστικής εργασίας δεν τους επιτρέπουν να ζήσουν µια αξιοπρεπή ζωή.
* Η ελλιπής δημιουργία νέων θέσεων εργασίας από τις επιχειρήσεις οι οποίες μεταφέρουν τα κεφάλαιά τους και επενδύουν στο εξωτερικό σε χώρες με λιγότερο δυσβάσταχτο φορολογικό περιβάλλον. Παράλληλα, η εισροή ξένων κεφαλαίων στην Ελλάδα είναι πολύ μικρή.
* Υπάρχει αδυναμία πρόσβασης των νέων στην αγορά εργασίας, καθώς τα προγράμματα πρακτικής άσκησης, απόκτησης εργασιακής εμπειρίας και επαγγελματικής εξειδίκευσης δεν εμφανίζονται να έχουν την απαιτούμενη αποτελεσματικότητα και να εφοδιάζουν τους νέους με τα προσόντα που οι επιχειρήσεις απαιτούν.
* Η κρίση που βιώνει η χώρα δεν είναι µόνο οικονοµική αλλά και ηθική. Η έλλειψη αξιοκρατίας, η διαφθορά και οι πελατειακές σχέσεις εξακολουθούν να ανθούν. Οι νέοι διαπιστώνουν ότι δεν έχουν µέλλον σε µια κοινωνία στην οποία δεν αναγνωρίζονται η αξία, τα προσόντα και οι ικανότητές τους.
* Ο σημαντικότερος λόγος για την αναζήτηση εργασίας στο εξωτερικό είναι οι καλύτερες προοπτικές επαγγελματικής εξέλιξης, η αξιοκρατία στον εργασιακό χώρο, οι οικονομικές απολαβές και η απόκτηση περισσότερων εξειδικευμένων γνώσεων, η εύκολη πρόσβαση στην έρευνα και στην καινοτομία.
* Η επιρροή που ασκεί το οικογενειακό ή φιλικό περιβάλλον ωθεί πολλούς νέους να εγκαταλείψουν την πατρίδα τους και να αναζητήσουν µια καλύτερη ζωή σε µια χώρα µε καλύτερο βιοτικό επίπεδο. Η θετική γνώµη για τη ζωή σε µια ξένη χώρα µπορεί να δηµιουργηθεί από συγγενείς ή φίλους που έχουν την τάση να µεταδίδουν τις εµπειρίες τους από το εξωτερικό, τονίζοντας κυρίως τα πλεονεκτήµατα και ωραιοποιώντας έτσι τη ζωή εκεί. Παράλληλα, απαξιώνουν την ελληνική πραγµατικότητα και προβάλλουν τις αρνητικές πτυχές της ελληνικής κοινωνίας (οικονοµική κρίση, ανεργία, αναξιοκρατία κ.ά.).
* Η έλλειψη ελπίδας και ουσιαστικής προοπτικής για το μέλλον και για βελτίωση του βιοτικού επιπέδου οδηγεί μια μεγάλη μερίδα νέων επιστημόνων στην αναζήτηση μιας καλύτερης τύχης στο εξωτερικό.
* Το φαινόµενο της παγκοσµιοποίησης αποτελεί σηµαντικό παράγοντα, που διευκολύνει τη µετανάστευση πολλών νέων. Η ανάπτυξη της τεχνολογίας, η διεθνοποίηση του κεφαλαίου και η υποχώρηση του κρατικού παρεµβατισµού στη διαµόρφωση της οικονοµίας, που ευνοούν τις διεθνείς επαφές, σε συνδυασµό µε τις ικανότητες και την επιστηµονική κατάρτιση των νέων τούς οδηγούν στην αναζήτηση εργασίας µε πολύ πιο ευνοϊκούς όρους στο εξωτερικό.
* Αναντιστοιχία των ειδικεύσεων και προσόντων των πτυχιούχων με αυτά που ζητά η αγορά εργασίας.
* Δεν είναι δυνατή η απορρόφηση των επιστημόνων από τα ελληνικά πανεπιστήμια.

**Συνέπειες**

* Οι μορφωμένοι νέοι εγκαταλείπουν την Ελλάδα και έτσι **μειώνεται το εκπαιδευμένο και εξειδικευμένο δυναμικό της.** Αυτό έχει ως συνέπεια να χάνεται έτσι και η ελπίδα της ανάπτυξης, εφόσον οι νέοι που θα εργάζονταν στον ιδιωτικό και δημόσιο τομέα και θα βοηθούσαν με τις καινοτόμες ιδέες και τις γνώσεις τους την οικονομία της χώρας, ώστε να γίνει πιο ανταγωνιστική και να αναπτυχθούν, φεύγουν, καθώς η χώρα τους δεν μπορεί να τους αξιοποιήσει λόγων των δυσμενών συνθηκών που έχουν δημιουργηθεί από την οικονομική κρίση.
* Υπάρχουν επιπτώσεις στην οικονομία (μειωμένη παραγωγικότητα, αποδοτικότητα, μειωμένες εισφορές στα ασφαλιστικά ταμεία, φόροι στο κράτος).
* Η Ελλάδα τα τελευταία χρόνια υφίσταται **πληθυσμιακή συρρίκνωση**, η οποία μαζί με το πρόβλημα της υπογεννητικότητας και την συνακόλουθη γήρανση του πληθυσμού αποτελεί το κύριο δημογραφικό πρόβλημα της χώρας.
* Το brain drain επηρεάζει και τον πολιτικό τομέα, ο οποίος χρειάζεται νέες ιδέες και ανθρώπους με οράματα και φιλοδοξίες για να υποστηρίξουν τις ιδεολογίες και να εργαστούν εθελοντικά προκειμένου να αγωνιστούν για τη βελτίωση των κοινωνικών συνθηκών και την επίλυση των προβλημάτων.
* Παρ’όλα αυτά, υπάρχει και η θετική πλευρά του συγκεκριμένου φαινομένου, η οποία συνίσταται κυρίως στην περαιτέρω και αρτιότερη ακαδημαϊκή και επαγγελματική επιμόρφωση των ατόμων που αποφασίζουν να μεταναστεύουν, με μακροπρόθεσμες θετικές επιδράσεις στις χώρες προέλευσης – εφόσον οι τελευταίοι αποφασίσουν να επαναπατριστούν. Θετική οικονομική συνέπεια της “διαρροής εγκεφάλων” θεωρούνται και τα χρηματικά εμβάσματα, με βασικά κίνητρα τη στήριξη της οικογένειας στη χώρα προέλευσης, καθώς και την έναρξη των προετοιμασιών επιστροφής του ατόμου που μετανάστευσε. Το ανθρώπινο δυναμικό που αποφασίζει να μεταναστεύσει, έχει σημαντικές ευκαιρίες να εκπαιδευτεί περαιτέρω, να επανακαταρτιστεί ίσως σε μια χώρα με καλύτερες δομές και σε ένα πιο ανταγωνιστικό περιβάλλον εργασίας. Έτσι, αν αποφασίσει να επιστρέψει στην χώρα προέλευσης, έχει τη δυνατότητα να μεταφέρει τις γνώσεις και την τεχνογνωσία που αποκόμισε, τις εμπειρίες του, καθώς και να διατηρήσει τις γνωριμίες που έκανε στην χώρα όπου ζούσε. Αυτό μπορεί να επιδράσει θετικά τόσο για τον ίδιο, καθώς θα βρίσκεται σε πλεονεκτικότερη θέση συγκριτικά με τον ανταγωνισμό, αλλά και για την χώρα και την οικονομία καθώς μπορεί να υιοθετήσει κάποια καινοτόμο πρακτική ή μια επιτυχημένη μέθοδο πάνω στη δουλειά του.

# Μεταβατική παράγραφος

Για να περιοριστεί η αιµορραγία των νέων σε ξένες χώρες, είναι απαραίτητες οι παρεµβάσεις της πολιτείας, ώστε να διαµορφωθούν οι συνθήκες που θα καταστήσουν ελκυστική τη χώρα µας και δε θα αποµακρύνουν τους νέους από αυτή.

# Ερώτηµα 2ο: Τρόποι αντιμετώπισης

* Παροχή σωστού και έγκαιρου επαγγελµατικού προσανατολισµού. Το σχολείο, κυρίως, έχει υποχρέωση να ενηµερώνει και να καθοδηγεί σωστά τους νέους στην επιλογή επαγγέλµατος, ώστε να περιοριστεί η επιλογή σπουδών που οδηγούν στην ανεργία. Παράλληλα, χρειάζεται αναβάθµιση της τεχνολογικής εκπαίδευσης.
* Συνεργασία µεταξύ της εκπαιδευτικής και ακαδηµαϊκής κοινότητας µε τον κόσµο των επιχειρήσεων. Με άλλα λόγια, θα πρέπει να συνδεθεί η παραγωγή µε την εκπαίδευση. Οι επιχειρήσεις, για να είναι ανταγωνιστικές και να παρέχουν προοπτικές ανάπτυξης, χρειάζονται ανθρώπινο δυναµικό καταρτισµένο και ικανό να προσαρµοστεί στις νέες συνθήκες. Για να επιτευχθεί αυτό, πρέπει να διαµορφωθούν σύγχρονα και αποτελεσµατικά συστήµατα εκπαίδευσης, κατάρτισης και διά βίου µάθησης.
* Καθιέρωση ενός αξιοκρατικού και αδιάβλητου συστήµατος επιλογής στελεχών, που θα βασίζεται στα προσόντα και στις ικανότητες και όχι στις πελατειακές σχέσεις.
* Προσέλκυση επενδύσεων και παροχή κινήτρων σε ξένες επιχειρήσεις να έρθουν στην Ελλάδα (µείωση φορολογίας, γραφειοκρατίας κ.ά.), αλλά και στους νέους (κατοχύρωση εργασιακών δικαιωµάτων, αντιµετώπιση ανασφάλιστης εργασίας κ.ά.) να αναπτύξουν τις επιχειρηµατικές τους πρωτοβουλίες, ώστε να έχουν λόγο να παραµείνουν στη χώρα και να µην αναγκάζονται να µεταναστεύουν.

**Συμπέρασμα**

Το παγκοσμιοποιημένο πλαίσιο εκπαίδευσης, έρευνας και εργασίας στο οποίο ήδη κινούμαστε, καταδεικνύει -με τον πλέον ξεκάθαρο τρόπο- την ανάγκη αναθεώρησης και ανανέωσης των πολιτικών αξιοποίησης του επιστημονικού δυναμικού που ζει, εκπαιδεύεται, ερευνά και εργάζεται σε χώρα διαφορετική από τη χώρα καταγωγής του. Κατ’ αυτόν τον τρόπο, τα θετικά αποτελέσματα της διεθνούς αυτής κινητικότητας μπορούν, σε βάθος χρόνου, να υπερσκελίσουν τα αντίστοιχα αρνητικά, τόσο για τη χώρα υποδοχής, όσο -πολύ περισσότερο- για τη χώρα προέλευσης του επιστημονικού αυτού προσωπικού, μετατρέποντας το λεγόμενο “brain drain” σε ένα αμφίπλευρα αποδοτικό “brain gain”.

Η πολύπλευρη κρίση που διέρχεται σήμερα η χώρα μας ωθεί πολλούς νέους επιστήμονες στον εκπατρισμό. Σε ένα άρθρο που θα αναρτήσετε στην ιστοσελίδα του σχολείου σας και αξιοποιώντας τα κείμενα αναφοράς να αναφερθείτε στους λόγους που ωθούν πολλούς νέους σε μια τέτοια απόφαση και να αναπτύξετε τις απόψεις σας αναφορικά με τους άξονες στους οποίους είναι ανάγκη να βασιστεί το εκπαιδευτικό σύστημα, ώστε να βοηθήσει τους νέους να προσαρμοστούν στις ανοιχτές σύγχρονες κοινωνίες.